### Resumé

Valg til Ældreråd er planlagt til at foregå i perioden 3. til 30. november 2025. Ved fristens udløb 18. september 2025 er der opstillet 12 kandidater.

Seniorudvalget orienteres om, at Ældrerådet på et ekstraordinært møde den 22. september 2025 besluttede at anmode Byrådet om at udvide Ældrerådet til 12 medlemmer i valgperioden januar 2026 til december 2029, så der afholdes fredsvalg.

### Sagsfremstilling

Ældrerådet holdt ekstraordinært møde den 22. september 2025 om dagsordenspunktet ’Ældrerådsvalg 2025’.

Ældrerådsvalget er planlagt til 3.-30. november 2025 og skal foregå ved digitalt fremmødevalg i Borgerservice og på bibliotekerne i de fire centerbyer kombineret med afstemning i digital postkasse/e-Boks for digitale borgere. For borgere frameldt digital post foregår afstemningen via almindeligt brev.

Kandidater til Ældrerådet har kunnet stille op i perioden 18.august til 18. september 2025.

Annoncering efter kandidater er sket ved:

* Ugeavis Vejle og [adresse] uge 34
* Facebookopslag uge 34
* Facebookopslag uge 36
* Ugeavis Vejle og [adresse] uge 37
* Facebookopslag uge 38
* Seniormesse 2025 den 18. september i [adresse]. Ældrerådet deltog med en stand, hvor der blev gjort opmærksom på muligheden for at stille op som kandidat for ældrerådet

Ved fristens udløb 18. september 2025 kl. 23.59 var der opstillet 12 kandidater. Jævnfør stk. 8 i Ældrerådets vedtægter fra 2021 skal der vælges 11 medlemmer og 3 stedfortrædere til Ældrerådet.

Et enstemmigt Ældreråd besluttede på sit ekstraordinære møde mandag den 22. september 2025 at anmode Byrådet om at udvide Ældrerådet til 12 medlemmer i valgperioden januar 2026 til december 2029, så der skal afholdes fredsvalg. Dette kræver vedtægtsændringer.

Ældrerådet accepterer, at der ingen suppleanter bliver.

Herudover opfordrer Ældrerådet politikerne til at behandle sagen hurtigst muligt med henblik på at nedbringe omkostningerne i forbindelse med den praktiske planlægning af ældrerådsvalget.

### Økonomi

Ældrerådsvalg 2025 har et samlet budget på 398.900 kr., som er finansieret af bevilling på 284.900 kr. og 114.000 kr. fra Den Centrale Reservepulje.

Ubrugte midler fra Den Centrale Reservepulje tilbageføres efter det nuværende Ældreråds valgperiode.

### Sagens videre forløb

Sagen skal behandles i Økonomiudvalget den 1. oktober 2025 og Byrådet den 1. oktober 2025.

### Historik

**Velfærdsdirektøren indstiller den 25. september 2025, punkt 87:**

At Seniorudvalget anbefaler, at vedtægterne for Ældrerådet ændres, så antallet af medlemmer ændres fra 11 til 12, så der kan afholdes fredsvalg til ældrerådet for valgperioden 2026-2029.

**Beslutning fra Seniorudvalget den 25. september 2025 punkt 87:**

Anbefalet.

Fraværende: Victor Petersen

Fraværende: Katrine Clausen

**Beslutningen fra Økonomiudvalget den 1. oktober 2025 punkt. 244:**

Anbefales

### Beslutning

Godkendt.

Fraværende: Yngve Mortensen

Fraværende: Yannick Steffensen

Fraværende: Casper Johnsen, i stedet mødte Nikolai Lund.